**Bătrână mamă, nu fi tristă…**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Bătrână mamă, nu fi tristă!

Afară iar e lună nouă.

În ochii tăi se rotunjeşte

Şi prinde sens… un strop de rouă.

Bătrână mamă, eşti bogată,

În suflet adunând comori

De bunătate şi iubire –

Le-ai prefăcut pe toate-n flori…

Le-ai răsădit în faţa casei

Şi le-ngrijeşti ca pe copii,

Şi mai bogată de atât

Nu vrei, nu te gândeşti să fii…

Bătrână mamă, eşti frumoasă!

Priveşte-ţi mâinile trudite,

Când stratul cel de flori atingi,

Sunt mâini de mamă… înflorite.

Bătrână mamă, nu mai plânge!

Pe geana ta, un strop de rouă

Se rotunjeşte şi-apoi curge…

Afară iar e Lună nouă…